  Виталий Пронин РСФСР-ысь дано артистлы, Удмурт АССР-ысь калык артистлы Борис Безумовлы вордскемез дырысен 85 ар тырме.Котьку но шуныт мылкыдын тодам вайисько Борис Александрович Безумовез - Ленинградысь А. Н. Островский нимо театральной институтэз йылпумъям 16 мурт пӧлысь одӥгзэ яркытсэ артистэз. Жаляса верано, та выпускысь артистъёс ваньзы улонысь кошкизы ини. Но соос удмурт учкисьёслэн сюлэмъёсазы пыраклы кылизы, Удмурт театрлэсь историзэ узырмытӥзы но азинтӥзы.Али кадь ик син азям пуксё Борис Александровичлэн быдэстэм уно рольёсыз. Котьку но паймылӥ: макем зол быгатэ со геройёслэсь сямъёссэс-выросъёссэс возьматыны! Пуш дуннеысьтыз потӥсь шуныт мылкыдыныз, пичи рольёсты но яркыт быдэстэменыз со учкисьёслэн сюлэмъёсазы сюрес капчиен шедьтӥз. Ма, улонын но со сыӵе ик вал - вераськыны яратӥсь, ӟеч сюлмо, юморез валась.Артист луон мылкыдыз солэн кужмо вылэм: 18 аресъем маке, ёрмыса улон шоры учкытэк, чик кышкатэк, Ленинградэ дышетскыны ширтӥз. Ярам, огназ ӧй вал - соин ӵош артистэ дышетскыны мынӥзы 20-лэсь ятыр нылъёс но пиос. Одӥгъёсыз Безумовлэсь бадӟымесьгес, мукетъёсыз - огъёзъёсыз. Но вылтуссы ласянь соос ог-огзылэсь номырин ӧз висъяськылэ: ваньзы ӟызыесь, кӧсытэсь, кин кызьы дӥсяськемын. Ма, соку гинэ угось Быдӟым ож йылпумъяськиз, кытын ай кӧттыро улон но кышъямтэ дӥськут. Но бадӟым городын ёрмыса улон-дышетскон нокинэ ӧз кышкаты. Ваньзы улӥзы бадӟым осконэн: тани-тани ӟеч вакытъёс вуозы.Озьы соос курадӟыса, кӧт сюманэз но ёрмонэз чидаса, тодон-валан люказы. Котькызьы возиськыны тыршизы - странаысьтымы тужгес но чебер городын дышетскыны ваньмызлы шуд уг усьы! Но куд-огез ёрмонэз ӧз чидалэ, дышетсконзэс куспетӥ карыса, Удмурт шаере берытскылӥзы. Таӵе адӟон вуэ вал ни Борис доры но. Но студизылэн кивалтӥсез - анай сюлэмо, ваньзэ валась кышномурт Евгения Константиновна Лепковская - та югдурез дыраз синйылтӥз, пияшез дышетсконзэ куштонлэсь кутыны быгатӥз. Та йӧно но визьмо дышетӥсьтэк азьланяз ӧй кылдысал, вылды, РСФСР-ысь дано артист Б. Безумов.Ленинградын тодон-валан люкам егит артистъёс Ижевске берытскизы. Сьӧразы вайизы диплом ужзылы дасям спектакльёссэс но Ленинградын кылдытэм калык инструментъёсын оркестрзэс. Таиз республикамы понна гинэ ӧвӧл, Ленинградысь театральной институт понна но паймымон луиз. Дышетӥсьсы В. Егоров кивалтэм улсын оркестрысь егит артистъёс кӧня ке ар ӵоже сцена вылын крезьгуро инструментъёсын шудӥзы, быдэстэм гуръёссы чузъяськизы радио пыр но.Диплом уж чотын дасям спектакльёсын ик шӧдӥськизы ни Борис Безумовлэн аспӧртэмлыко быгатонлыкъёсыз: лирика мылкыдыз, учкисез малпаськон дуннее нуыны быгатэмез. «Слуга двух господ» пьесаын со быдэстӥз синмаськем егит Сильвиоез. Профессиональной сцена вылын сое соку ик кыскизы выжыкылъёсын шудонэ. Бӧрысьгес ини со шудӥз йӧно, чебер но йыг-йыг сямо геройлэсь рользэ - возьматӥз И. Штоклэн «Океан» спектакльысьтыз 2-тӥ рангысь капитанэз Платоновез.Малпасько, Борис Александровичлэсь вань быдэстэм рольёссэ веранэз ӧвӧл - соос угось туж трос. Но озьы ке но, кызьы тодад уд вайы «Жингрес сӥзьыл» спектакльысь Борис Бегишевез яке «Любушка» опереттаысь Санкоез.Борис Александровичлэсь шудэмзэ яратӥсьёс чылкак абдраллязы Безумов ӟуч выжыысь шуыса тодэмзы бере. Ужпум со бордын: шаплы, котьмаин тунсыкъяськись Борис вордскем трос нылпиё семьяын Якшур-Бӧдья ёросысь Михайловка ӟуч гуртын. Бӧрысьгес солэн семьяез улыны каръяськем Кыква удмурт гуртэ. Удмурт пиналъёсын шудонъяз со валаса ик ӧз вутты та кыллы дышемзэ. Удмурт кылын рольёсты со капчиен быдэстылӥз, ӧд ик валасалыд солэсь ӟуч луэмзэ. Сцена вылын котьку шудӥз капчиен, задор мылкыдын. Котькинлы адӟем карымон импровизатор вал со, лякытэн огкыл шедьтылӥз сцена вылын шудӥсь мукет артистъёсын. Арлыдо учкисьёс али ке но тодазы ваё, луоз, С. Широбоковлэн «Ой, чебер нылъёс» комедиысьтыз чебер, учкымон но ӝужыт механизаторез Клим Иванович Дорогоез, Н. Гоголья пуктэм «Женитьба» спектакльысь азьтэм, кӧяны кутскем но буш малпанъёсын улӥсь Подколёсинэз, П. Блиновъя пуктэм «Улэм потэ» спектакльысь Омель пересез. Тазэ ролез ас вакытаз быдэстӥз вал УАССР-ысь калык артист Г. Овечкин. Солэсь шудэмзэ адӟыса, малпан кылдылӥз: солэсь ӟеч та ролез нокин но быдэстыны уз пӧрмыты ни. Но Борис Александрович аслаз амалъёсыныз - куараоссэ вошъяменыз, аспӧртэмлыко выросъёсыныз - кылдытӥз мукет Омельзэ.Кыӵе гинэ ролез медаз быдэсты Борис Безумов, учкисьсэ котьку но ас бордаз кыскылӥз оскымон, сюлмысь шудэменыз, геройлэсь пуш дуннезэ котыр ласянь возьматыны быгатэменыз. Кыӵе быгатыса со быдэстӥз В. Садовниковлэн «Гондыр куш» комедиысьтыз Сыроедовлэсь рользэ - учкись нырысь ӧз ик вала солэсь кескич сямо луэмзэ. Бӧрысь гинэ усьтӥськиз солэн зэмос ымнырыз. Ваньзэ тае быгатыса возьматӥз Борис Безумов.Дыр ортчемъя театре вуэм егит артистъёс, Борис Александровичлэсь ӟеч сямзэ шӧдыса, солы «дядя Боря» шуыса вазиськыны кутскизы. Удмурт театрлэн историяз Борис Безумовлэн пытьыез пыраклы кылемын.Та вакытэ Удмурт театрын тыршо трос егит артистъёс. Азьвыл вакытысь егитъёслэсь соос, валамон, висъясько ик, но соосты огазея творчествоын утчаськон, аслэсьтыд ӧрдэ-учкисьтэ шедьтон мылкыдзы. Тазьы ик мед луоз. Угось туннэ толлолэсь ӟечгес луыны тыршоно, нош ӵуказе - туннэлэсь.Анна Евсеева Теги: артист театр Удмурттеатр  